**Matokeo tangulizi ya ziara nchini Kenya ya Mtaalamu Huru wa Umoja wa Mataifa kuhusu haki za binadamu za watu wenye ulemavu wa ngozi**

Tarehe 7 hadi 17 Septemba, 2018

Nairobi, Septemba 17, 2018

Kutokana na mwaliko wa Serikali ya Kenya, nilizuru nchi ya Kenya kirasmi kuanzia tarehe 7 hadi 17 Septemba 2018. Kwanza, ningependa kuishukuru Serikali ya Kenya kwa ushirikiano mwema, na kwa uwazi na ushirikiano wake ambao uliwezesha ziara hii kufanikiwa sana. Pia nashukuru Umoja wa Mataifa hasa ofisi ya Kamishna Mkuu wa Haki za Binadamu nchini Kenya kwa kufanikisha ziara yangu kikamilifu.

Katika ziara yangu, nilitembelea miji ya Nairobi, Thika, Eldoret, Kisumu na Migori. Maoni yafuatayo ni matokeo tangulizi ya ziara hiyo baada ya kushauriana na wadau tofauti wakiwemo washiriki wa Serikali, Mahakama, Bunge, Wahudumu wa Afya, Kamisheni ya Kitaifa ya Haki za Binadamu ya Kenya, Tume ya Jinsia na Usawa, mashirika ya kijami, watu wenye ulemavu wa ngozi ambao pia ni waathiriwa pamoja na familia zao, kundi la Umoja wa Mataifa na wabia wa maendeleo.

**Kwa Jumla**

Ninataka kuipongeza Serikali ya Kenya kwa kazi, mwelekeo na hatua maalumu iliyochukua ili kuboresha hali ya watu wenye ulemavu wa ngozi na kufikia haki za binadamu. Hatua zote zilizochukuliwa hadi leo, hasa katika kutenga bajeti inayofaa kila mwaka kwa watu wenye ulemavu wa ngozi, inaonyesha msimamo wa serikali - hata kabla ya kuidhinishwa kimataifa kwa Ajenda 2030 - ‘kuhakikisha kuwa hakuna atakayeachwa nyuma, kwa kuanza na walioachwa nyuma zaidi.” Mkabala huu umekuwa wa manufaa sana katika shughuli zinazoendelea za kuwatoa pembezoni watu wenye ulemavu wa ngozi na kuwaweka katikati, ili wawe na uwezo katika vuguvugu la watu wenye ulemavu na waweza kufikia haki zao katika nyanja zote kama vile afya, elimu, na zaidi ya hayo haki ya uhai na usalama. Pamoja na hayo, kuna mapengo kadha yanayohitaji kuzibwa, juhudi zinazopasa kuimarishwa, na hatua zinazopasa kuchukuliwa ili Kenya iweze kutambulika na kuchukua nafasi yake kama mtetezi wa watu wenye ulemavu wa ngozi na kama kiongozi katika mikakati madhubuti ya kutoacha mtu yeyote nyuma.

**Mashambulizi na Usalama wa Mtu**

Kwa kuwa agizo la ziara hii liliibuka kutokana na hali za kutia hofu ya mashambulizi ya watu wenye ulemavu wa ngozi yaliyohusishwa na ushirikina katika ukanda huu, ni vyema nianza kwa kuzungumza kuhusu haki ya uhai na usalama wa watu wenye ulemavu wa ngozi. Kwa jumla, kuna kesi 14 za mashambulizi zilizoripotiwa na makundi ya kijamii nchini Kenya. Kesi hizi zilikuwa za mauaji, kukatwakatwa, kutekwa nyara, majaribio ya kutekwa nyara, na kuuzwa kwa binadamu na sehemu za mwili za watu wenye ulemavu wa ngozi. Hizi ni kesi zilizoripotiwa tu. Ni muhimu izingatiwe kwamba hakuna shirika lolote nchini Kenya lililojitolea au kushughulia - kama kazi yake mahususi- kufuatilia na kuripoti mashambulizi kwa utaratibu kamili. Uchunguzi tangulizi uliofanywa mwaka huu ulionyesha kuwa watu wenye ulemavu wa ngozi katika sehemu tofauti za Kenya, hasa mipakani kama vile katika kaunti za Migori na Taita Taveta bado wanaishi kwa hofu ya kushambuliwa aghalabu wakati wa upigaji kura nchini Kenya na katika nchi jirani.

Ikizingatiwa kuwa idadi ya watu wenye ulemavu wa ngozi ni ndogo, shambulizi dhidi ya mmoja wao ni hatari kubwa sana kwa wengine wote. Kwa hivyo, watu wenye ulemavu wa ngozi huchukua hatua za kibinafsi za kujilinda ambazo ni pamoja na kuwalinda watoto wao usiku na mchana. Wengine huandamana na watoto wao kila mahali il hali wengine wamelazimika kuacha kazi au kubadilisha kazi zao au mikondo yao ya ajira ili wawe na muda wa kuwalinda watoto wao.

Kwa sababu mashambulizi haya ni ya kikanda ambayo, kutokana na mamia ya visa vilivyoripotiwa kufikia sasa, yanaonyesha kwamba familia na marafiki wa karibu wanahusika, pamoja na visa vilivyoripotiwa nchini Kenya, ni muhimu kufanya uchanganuzi wa kina ili kupata ushahidi wa kutufahamisha kinagaubaga masuala ya usalama yanayowakumba watu wenye ulemavu.

**Kufikia Haki**

Kwa jumla, watu wenye ulemavu wa ngozi wanahitaji njia imara ili kufikia ulinzi wa kisheria na fidia. Nimefurahi kupokea ripoti zinazoonyesha ulinzi na utunzaji kutoka kwa polisi katika nyakati fulani na kubuniwa kwa nambari maalum ya simu na Baraza la Watu Wenye Ulemavu la Kenya. Fauka ya hayo, juhudi hizi zinahitaji kuwekwa wazi na kutangazwa kote nchini pamoja na kazi ya mashirika mbalimbali yanayounga mkono na kulinda haki za watu wenye ulemavu wa ngozi kama vile Kamisheni ya Kitaifa ya Haki za Binadamu ya Kenya na matawi yote na wadau wake. Isitoshe, waathiriwa wa mashambulizi na ukiukaji wa haki pamoja na familia zao wanahitaji msaada katika kuimarisha maisha yao upya na kuregesha staha yao, kupitia huduma za sheria, tiba na msaada wa kijamii na kiuchumi. Wahalifu dhidi ya watu wenye ulemavu wa ngozi ni lazima wachukuliwe hatua za kisheria. Viashirio vya ufikiaji wa haki ni lazima vionyeshe sio tu usaidizi kwa waathiriwa lakini pia utatuzi kwa kuwaadhibu wahalifu hao huku wakiwajibishwa kwa matendo yao. Juhudi zifanywe ili kuimarisha na kuwajulisha watu wote wenye ulemavu wa ngozi kuhusu mikakati iliyoko ya usaidizi na mahali huduma hizi zinapatikana katika maeneo yao.

**Haki ya kupata elimu**

Niliwatembelea wanafunzi mbalimbali walio na ulemavu wa ngozi katika wilaya tofauti ili kujua ni watoto wangapi walio na ulemavu wa ngozi wanaohudhuria shule za kibinafsi na za umma nchini Kenya.

Nilibaini kuwa watoto wenye ulemavu wa ngozi kutoka wilaya tofauti hupelekwa kusomea shule maalum kama vile shule za watoto wasioona, hata wakati hawana upofu kisheria. Katika shule hizi, wengine wao hufunzwa kutumia *Braille* na kwa hivyo hawatumii uwezo wao wa kuona kikamilifu au wa kuona kidogo. Isitoshe, watoto wengi wenye ulemavu wa ngozi wanapendelea kuhudhuria shule hizi maalumu kwa sababu mbalimbali; kama vile usalama na kukubaliwa na kutambuliwa na walimu na wanafunzi wengine. Kwa kiwango kikubwa, hali hizi hazipatikani katika shule za kawaida ingawa msimamo wa sera ya elimu Kenya ni wa ushirikishaji.

Aidha, niliarifiwa kuwa hakuna malipo ya karo katika shule zote za msingi nchini Kenya. Ingawa hakuna karo inayolipwa katika shule hizi maalumu, malipo ya bweni huwa ni shilingi 26,000/- (230 USD) kila mwaka. Kutokana na mazungumzo yangu na watu tofauti, ilikuwa wazi kuwa watu wenye ulemavu wa ngozi ni maskini na kwa hivyo hawawezi kuhudhuria shule hizo. Ingawa kuna Mpango wa Kupeleka Pesa unaosaidia watu wenye ulemavu na walio na shida za kifedha, watu wenye ulemavu wa ngozi hawajumuishwi ijapokuwa vigezo vinavyotumika viko wazi na vinajumuisha watu wenye ulemavu wanaoripotiwa kuwa katika hatari fulani. Bila kuwepo msaada unaohitajika watoto wengi wenye ulemavu wa ngozi hulazimika kujiunga na shule za kawaida za umma ambako hakuna maandalizi wala vifaa mwafaka na mara kwa mara watoto hawa huteswa sana.

Katika shule maalumu za umma na hata zile za kibinafsi zilizofadhiliwa na zinachukua wanafunzi wote, niliona kuwa wanafunzi wenye ulemavu wa ngozi hawakuwa na vifaa vyote muhimu vya kuwasaidia, hasa vya macho ambavyo ni vya msingi, ili kumwezesha mtoto mwenye ulemavu wa ngozi apate elimu bora katika shule za msingi na za upili.

Kwa bahati mbaya, bila kueleweka vyema na wakati mwingine walimu kutofahamu, wanafunzi wenye ulemavu wa ngozi huacha masomo katika shule za umma na hata zile za kibinafsi. Hali hii huchangia watu wenye ulemavu wa ngozi kuwa na elimu duni. Hatma ya jambo hili ni kukosa mbinu zinazohitajika za kijamii na kiuchumi ili kuishi maisha yenye tija na kujikimu. Kwa hivyo watu wenye ulemavu wa ngozi huishia kuajiriwa kazi za nje kwenye jua na kuwaweka katika hatari ya kupata saratani ya ngozi. Data kutoka nchi jirani zinaonyesha kuwa saratani ya ngozi ndiyo sababu ya kwanza ya vifo vya watu wenye ulemavu wa ngozi huku ripoti ikionyesha kuwa ni asilimia mbili (2%) tu ambao huishi na kupita umri wa miaka 40.

Kukiwa na mikakati rahisi na mikamilifu kama vile kuwepo na vifaa vya kusaidia macho, ambavyo nafahamishwa tayari vipo nchini, vitu vya kutumiwa na watu wenye matatizo ya macho, kupewa muda wa ziada wakati wa mitihani, walimu maalumu na mihimili mwafaka ikiwemo usaidizi wa kifedha, wanafunzi wenye ulemavu wa ngozi wataweza kujinasua kutoka kwa mviringo wa maisha.

**Ubaguzi**

Ubaguzi na unyanyapaa dhidi ya watu wenye ulemavu wa ngozi bado upo nchini Kenya ingawa viwango vyake hutofautiana katika miji mbalimbali. Watu wenye ulemavu wa ngozi wakitembea mtaani utasikia watu wakiwaita kwa sauti “mamilioni!” au “pesa!” kuonyesha thamani yao ya kifedha. Hali ya kuchukulia majina haya kama kitu cha kawaida huleta hofu kwa watu wenye ulemavu wa ngozi na kuchangia imani potofu kuwa sehemu zao za mwili zinaweza kuleta utajiri. Hii inaonyesha kuwa kuna upunguzi wa uelewa wa hali ya ulemavu wa ngozi.

Watu wengi niliouzungumza nao waliripoti kuwa kuna maonevu na mateso katika michakato ya kuajiri wanafanyazi kwa sababu ya rangi na sura ya watu wenye ulemavu wa ngozi hata kabla mwajiri mtarajiwa hajajua kuwa mtu huyu mwenye ulemavu wa ngozi pia ana shida ya kuona.

Fauka ya hayo, watu wengi wenye ulemavu wa ngozi wanasema kuwa kutokana na uchunguzi wao binafsi, ubaguzi na unyanyapaa dhidi ya watu wenye ulemavu wa ngozi nchini Kenya umeanza kupungua - ingawa pole pole. Hali hii ya kupungua imetokana na kuwepo kwa maofisa wenye ulemavu wa ngozi katika nyadhifa za juu kama vile seneta na jaji katika mahakama kuu. Hali hii inatia moyo na ni vyema iendelezwe zaidi kwani inafanikisha ubadilishaji wa mielekeo. Hata hivyo, ili kubadilisha mielekeo hii kwa upesi zaidi huko mashambani na sehemu za mipakani, mkakati ya uhamasishaji ni lazima uwe wa mashinani, usiwe chini wa kipindi cha miaka miwili na ujikite katika sifa za utekelezaji bora. Uhamasishaji huu ni lazima uwe mpana, endelevu na wenye mpangilio. Pia ulenge sekta maalum kama vile za elimu, afya na utumie lugha ya Kiswahili pamoja na lugha ya kijamii huku ukiwahusisha watu wenye ulemavu wa ngozi.

**Haki ya Afya**

Nimefurahi sana kujua kuwa Serikali ya Kenya kupitia Programu ya Kundi la Watu wenye Ulemavu wa Ngozi yenye ofisi katika makao makuu ya kitaifa ya Baraza la Kitaifa la Watu Wenye Ulemavu (NCPWD) imeanzisha shughuli za kutoa mafuta maalumu ya kujipaka ili kuzuia miale ya jua kuchoma ngozi; mafuta ya kujipaka baada ya kuwa kwenye jua; na mafuta maalumu ya kujipaka midomo kujikinga kutokana na miale ya jua. Mafuta haya maalumu yanapewa watu wote walio na ulemavu wa ngozi nchini Kenya. Kuhusu shughuli hizi na zinginezo nimejulishwa kuwa serikali imetenga shilingi milioni 100 (1 million USD) kila mwaka wa fedha. Mpango huu ni muhimu sana katika kuzuia saratani ya ngozi.

Mafuta haya maalumu yanapelekwa katika hospitali zote 190 nchini Kenya na hupewa watu wenye ulemavu wa ngozi bila malipo. Inahuzunisha kuwa nimesikia visa vya watu wenye ulemavu wa ngozi kunyimwa mafuta haya maalumu kwa sababu hawana bima ya afya, ambayo hata wengine hawawezi kuigharimia. Zaidi ya haya, hakuna usawa katika kutolewa mafuta haya hivi kwamba hospitali kadha na wahudumu wa afya wa hospitali hizo hutoa mafuta hayo kwa watu wasio na bima ya afya ilhali wengine wananyimwa. Ninatambua kujitolea kwa Shirika la Kitafa la Watu Wenye Ulemavu katika kuchunguza na kuboresha mfumo huu wa usambazaji ili kuhakikisha kuwa bidhaa hii muhimu ya afya inapatikana na inawafikia watu wote walio na ulemavu wa ngozi katika kila sehemu na nchi.

Ingawa mafuta haya maalumu ya kujikinga kutokana na miale ya jua ni muhimu kwa afya ya watu wenye ulemavu wa ngozi, hayajasajiliwa kama dawa. Ingesaidia sana kama yangesajiliwa kama dawa kwani yangepatikana kote hata huko mashambani. Pia jambo hili lingepunguza kodi ya uagizaji inayotozwa bidhaa zitokazo nje mwa nchi. Pamoja na kuyasajili mafuta haya maalumu kama dawa muhimu, ningetaka kuihimiza Serikali ya Kenya ianze kutengeneza mafuta haya nchini. Taratibu za utengenezaji wa mafuta haya katika sehemu hizi zipo na mradi huu utahakikisha uboreshaji zaidi wa Programu ya watu wenye ulemavu wa ngozi na utakuwa ni njia moja ya ajira.

Watu wengi wenye ulemavu wa ngozi hasa wanaoishi mbali na Nairobi hukumbwa na shida za kifedha kwani inawabidi kusafiri mbali kupata mafuta haya maalumu. Pia niliambiwa kuwa mara nyingi mafuta huisha hospitalini na hii huchangia mmatatizo ya usafiri na mzigo wa kiuchumi kwa wale waliokuwa wamesafiri na hawakupata mafuta. Katika miji iliyo na makundi ya kijamii yanayofanya kazi vizuri kama katika wilaya ya Embu, kundi la umma huchukua jukumu la kuwaarifu watu walio mbali mar tu mafuta yakiisha hapo hospitalini.

Kuna takribani kliniki 30 za watu wenye ulemavu wa ngozi nchini Kenya. Nimekutana na wahudumu wa afya waliojitolea kwa dhati na wamenifahamisha kuwa wao hutoa elimu nasaha, jinsi ya kutunza ngozi na, kukiwa na shida, huwaelekeza hospitali zilizo na vifaa bora. Lakini wahudumu hawa na wanaohudumiwa wanatambua kuwa kuna haja ya mafunzo zaidi kwa wahudumu wa afya ili waweze kutoa huduma bora zaidi kwa watu wenye ulemavu wa ngozi.

Ilikuwa bayana kuwa kuna haja ya matangazo kufanywa kote nchini ili kuwajulisha watu wenye ulemavu wa ngozi kuhusu huduma hii ya afya ya mafuta maalumu. Nilielezwa waziwazi kuwa watu wengi hasa wanaoishi mbali na jiji la Nairobi hawajawahi kusikia juu ya mpango huu wa mafuta ya kujikinga na miale ya jua na hata kuwepo kwa kliniki zake.

Ninatambua msimamo wa Serikali wa kuanzisha Mfumo wa Afya kwa Watu Wote. Naamini kuwa watu wenye ulemavu pamoja na watu wenye ulemavu wa ngozi wamehusishwa katika kuunda sera za mfumo huu. Ninangoja kwa hamu kujua mengi zaidi kuhusu mfumo huu na ni kwa kiwango kipi unaimarisha na kuendeleza Programu ya Watu wenye Ulemavu wa Ngozi.

**Ukusanyaji wa Data**

Ninatambua kuongezwa kwa kiambatanisho katika Maswali Maalum ya Kundi la Washington yatakayotumiwa katika Sensa za Boma na Idadi ya Watu mnamo 2019. Habari hii ni muhimu sana katika kuboresha na kupiga msasa Programu ya Watu wenye Ulemavu wa Ngozi. Zaidi ya hayo, hali ya juu ya kusitiri na kulinda data lazima ipate kipaumbele na itumike kutokana na hali ya usalama iliyoko katika sehemu mbalimbali nchini. Data itakayotokana na sensa itatoa mwelekeo wa uchunguzi wa hali ili yanayowakumba watu wa kundi hili kusudi mikakati iwafikie wale ambao hawana habari.

**Mapendekezo**

Mapendekezo haya yameandikwa kwa muhtasari tu. Mapendekezo kamili yataambatanishwa na ripoti rasmi kuhusu ziara yangu nchin Kenya itakayowasilishwa kwa Baraza la Haki za Binadamu la Umoja wa Mataifa mnamo Mechi 2019.

Kwa jumla, inapendekezwa kuwa Kenya:

* Ifanye utafiti wa hali halisi ili kutambua mapengo yaliyoko ya usalama na ulinzi kwa watu wenye ulemavu wa ngozi hasa mashambani na miji iliyoko kwenye mipaka ya nchi.
* Itekeleze uhamasishaji wa kina na endelevu kuhusu ulemavu wa ngozi nchini kote na hasa mitaani, mashambani na kwenye miji ya mipakani. Shughuli hii ni lazima iwahusishe watu wenye ulemavu wa ngozi katika kila awamu.
* Iboreshe Programu ya Watu wenye Ulemavu wa Ngozi hasa katika kuwepo na kupatikana kwa mafuta maalumu; na bei ifanywe nafuu; ubora na upatikanaji wa vifaa vya kusaidia kuona hasa kwa walio na shida ya jicho moja pamoja na miwani. Programu hii inahitaji kuwahusisha wadau, kupitia ukaguzi ulioratibiwa wa Programu na uandaaji wa Mpango wa Utekelezaji wa Kitaifa.
* Iidhinishe mpango wa utekekezaji wa kitaifa kuhusu suala hili na mpango huo uwe na hatua mahususi zilizofikiwa pamoja na zile zilizokusudiwa na zitafikiwa, kama ilivyopendekezwa na Kamisheni ya Afrika ya Haki za Bnadamu na Watu,